
Įvadas 


Studijuojantiems Gamtamokslinio raštingumo ugdymą tenka dažnai mokytis 
gamtinėje aplinkoje, lankytis kitose edukacinėse erdvėse. „Edukacinės erdvės — 
tai visos edukacinę vertę turinčios žmogaus gyvenimo ir veiklos erdvės: tiek 
gamtinės, tiek mokyklos pastato vidaus, tiek virtualios, skaitmeninės, įgalinančios 
asmeninį individo tobulėjimą, pasiekiamą per mokymo(si) pastangas. Edukacinės 
erdvės apima fizinius (pastatai, kabinetai, technologijos, aplinkos antropogeniniai 
objektai ir kt.), gamtinius (gyvosios ir negyvosios gamtos objektai) ir socialinius 
(besimokančiųjų santykiai, nuotaika, motyvacija ir kt.) aspektus“ (Gerulaitis ir kt., 
2023, p. 7). Norisi, kad tai patyrę būsimieji mokytojai žaliaisiais takais vestų ir savo 
mokinius. Moore (2014) įsitikinęs, kad mokytis iš gamtos nėra taip sunku, nes vaikai 
turi natūralų smalsumą gamtos objektams ir ten vykstantiems procesams, todėl jų 
nebereikia sudominti, svarbiau „palydėti“ tyrinėjimo kelionėje. Tyrėjai teigia, kad 
natūrali aplinka yra puiki vieta ankstyvajam gamtos mokslų mokymui(si) (Kos ir kt., 
2015). 

Vaikams, ypač ikimokyklinukams ir pradinukams yra svarbus patyrimas ir 
sužaidybintas ugdymas, o tai turėtų užtikrinti kūrybiškas mokytojas. Mokantis 
gamtinėse aplinkose ypač svarbus mokytojo pavyzdys, jo santykis su gamta, ką 
mokiniai išvykose tikrai pastebės. Tad koks mokytojo santykis su gamta? Koks 
ryšis dominuoja: emocinis, estetinis, etinis, kognityvinis, praktinis ar pragmatinis? 
Kita vertus, vaikams reikia situacijų ir užduočių, kurios keltų iššūkius, prašytų 
eksperimentuoti ir tuo pačiu skatintų vaikų bendradarbiavimą. Tai turi būti 
mokytojo dėmesio centre. Ir tik tai apgalvojus, parengus stebėjimų lapus ar veiklos 
užrašus, išeinama į gamtines ar kitas edukacines aplinkas. Ugdymui išnaudoti savo 
artimiausią aplinką — dar vienas Moore patarimas: net jei atrodo, kad esame visai 
urbanizuotoje teritorijoje, tikrai galime surasti gyvybės ar pasinerti į negyvosios 
gamtos tyrinėjimus. Žinoma, tokį ugdymo procesą reikia planuoti, iš anksto jam 
pasirengti. Turėtume dėti visas pastangas, kad skatintume jaunimo susidomėjimą 
mokslu ir technologijomis ir stiprintume visų lygių gamtamokslinį ugdymą, ypač 
pradinėje mokykloje (Lamanauskas, 2009). 

O kokias patirtis iš mokyklinių metų turi būsimieji mokytojai? Ar turėjo 
pamokų gamtoje ar kitose edukacinėse aplinkose? Pasitelkus autobiografinės 
atminties prisiminimus, galima tai išsiaiškinti. 

Autobiografinė atmintis —- tai subjektyvus asmens nukeliauto gyvenimo kelio 
epizodų atspindys, kurį sudaro asmeniškai reikšmingų įvykių ir būsenų fiksavimas, 

išsaugojimas, aiškinimas ir aktualizavimas. Prisiminti įvykiai autobiografinėje 
atmintyje, padeda apibrėžti save ir yra Žmogaus gyvenimo naratyvo dalis. Nors 
detalės apie tai, kas įvyko prieš metus ar daugiau, dažniausiai būna netobulos, 
tačiau bendras scenarijus greičiausiai išlieka tikslus (Beddeley, 2009). Pagrindiniai 
autobiografinės atminties komponentai yra: a) pasakojimas, b) vaizdiniai ir 
c) emocijos. Verbalinis pasakojimas yra būdas, kuriuo saugoma dauguma 
prisiminimų. Galima pasakoti sau ar kitiems. Vaizdai yra komponentas, galintis 
patvirtinti įsimintinus įvykius. Emocijos yra trečioji pagrindinė autobiografinės 
atminties sudedamoji dalis, sustiprinanti teigiamus ar neigiamus prisiminimus 
(Haught ir kt., 2016). 

Kiekvienas, baigęs mokyklą, turime mokyklinio gyvenimo prisiminimus. Ir 
jie nugula mūsų autobiografinėje atmintyje. Ji talpina visokias mūsų mokyklines 
patirtis, susijusias su tam tikrais išgyvenimais, kontekstais, vertinimais. Tai dalis mūsų 
gyvenimo istorijos ir asmeninė patirtis. Autobiografiniai prisiminimai išlieka ilgiau, 
jei naudojame pagalbines priemones - rašome dienoraštį, fiksuojame nuotraukose, 
savo gyvenimo istorijas filmuojame, pasakojam kitiems. Reikia pastebėti, kad 
mūsų prisiminimai su amžiumi keičiasi, tačiau tai yra normalu, nes išsitrina mažiau 
reikšmingos detalės, kinta mūsų supratimas, vertinimai. 

Autobiografine atminties paradigma grįstų tyrimų apie mokyklinius metus 
yra nemažai. Vienas jų Walls ir kt. (2001) tyrimas, kuriuo siekta atskleisti bakalauro 
studentų prisiminimus apie mokymąsi 1—4 klasėje. Būta nemalonių ir malonių 
prisiminimų. Dažniausiai jie buvo susiję su nelaimėmis, sportu, netinkamu elgesiu, 
pagyrimu ir berniukų ir mergaičių santykiais. Tik 13 96 prisiminimų buvo su akademiniais 
reikalais. 

Haught ir kt., (2016) atliko tyrimą, kuriuo norėjo išsiaiškinti studentų turimus 
mokyklinių mokomųjų dalykų akademinius prisiminimus. Ir nors tyrime dalyvavę 
studentai buvo linkę sutelkti dėmesį į socialinius komponentus, visgi pavyko 
išskirti ir jų akademinius prisiminimus. Nustatyta, kad studentai dažniau dalijosi 
teigiama ar neigiama savo mokymosi patirtimi, nei kalbėtų apie mokytojų elgesį, 
tarpasmeninius santykius ar pripažinimą. Matematika buvo vienintelis dalykas, 
su kuriuo studentai siejo neigiamas mokymosi patirtis. Visi kiti mokomieji dalykai 
buvo siejami su itin maloniais prisiminimais. 

Tikslas - remiantis autobiografinės atminties paradigmą išanalizuoti būsimų 
pradinių klasių mokytojų santykį su mokykla ir mokyklines patirtis apie mokymąsi 
netradicinėse ugdymo aplinkose. Vėliau studijose, remiantis jų patirtimi, plėsti ir 
gilinti žinias bei supratimą apie edukacines aplinkas ir jų panaudojimą, mokant 
gamtos mokslų pradinėje mokykloje. 


Tyrimo metodika 

Vaikystės studijų programos antrakursėms (39 merginos), prieš susipažįstant 
su edukacinėmis aplinkomis ir aiškinantis, kaip pradinės mokyklos gamtos mokslų 
turiniui pritaikyti mokyklos vidaus ir lauko aplinką, buvo skirta užduotis, susidedanti 


iš dviejų dalių. 

Pirmoji užduoties dalis leido studentėms mintimis grįžti į mokyklinius metus. 
Prašyta prisiminti savąją mokyklą ir ją pavaizduoti žmogaus pavidalu. Studentės, 
paanalizavę savo prisiminimus, susitelkę ties asociacijomis, galėjo rinktis kokį 
pavidalą — vaiko, jaunuolio ar suaugusio žmogaus, moters ar vyro - mokyklai suteiks, 
kad geriausiai atspindėtų tuometinės mokyklos kultūrą ir išreikštų buvusių mokinių 
savijautą. Piešinį prašyta pristatyti trumpu komentaru, kad grupės draugų jis būtų 
teisingai suprastas. 

Antroje užduoties dalyje busimų pradinių klasių mokytojų prašyta prisiminti 
pamokas, vykusias ne klasėje —- kieme, parke ar kitose edukacinėse aplinkose ir jas 
trumpai aprašyti. 


Tyrimo rezultatai 


Išnagrinėjus studentų nupieštus piešinius ir jiems parašytus kelių sakinių 
komentarus, išryškėjo keli aspektai: mokyklos atmosfera, kultūra; mokyklų lokacija 
ir profiliai, išskirtinumas; santykiai su mokytojais (tiek teigiamos, tiek neigiamos 
patirtys); mokytojų tipažai. 

Kai kurioms studentėms mokykla tai aktyvaus mokyklinio gyvenimo 
galimybės: Savo mokyklą vaizduoju jaunatvišką, nes man ji asocijuojasi su įvairiomis 
iniciatyvomis. Taip pat aktyviu mokinių įsitraukimu į mokyklos gyvenimą. Net ir 
mokyklos himne yra žodžiai „miela senamiesčio gėlė“. Tokia man yra ši mokykla — 
mergaitė; Mano mokykla buvo įsimintina dėl įvairių renginių ir akcijų: kamštelių 
vajus, pagalba beglobiams gyvūnams ir pan. (piešiama linksma, maloni moteris su 
kuoduku). Studentės vertina mokyklą, gebėjusią palaikyti gerą mokinių savijautą. 
Ir tokių patirčių turėjo ne viena busima pradinių klasių mokytoja. Pavyzdžiui: Labai 
jauki ir linksma atmosfera, skatinimas bendradarbiauti, padėti kitiems (žr. 1 a 
pav.); Piešiu merginą pastelinės spalvos suknele, nes mane supo raminanti aplinka, 
kupina muzikos; Nors mokykla nebuvo įspūdinga, tačiau jauki, šilta, jaunatviška; 
Pavaizdavau tvarkingą, mandagią, nuoširdžią moterį. Taip vaizduoju, nes mokyklos 
vidus ir išorė atrodė tvarkingai. 

Studentės, būdamos mokinėmis, matė, kaip keitėsi ir gražėjo jų mokykla, 
atliepdama bendruomenės poreikius: Buvo gera matyti, jog besimokant ir iš jos 
išėjus, mokykla toliau keitėsi, tobulėjo (piešiama mergina); Mokykla atsinaujinanti, 
tobulėjanti, atnaujina savo požiūrį, semiasi patirties, idėjų; Aplinka [mokyklos] buvo 
jauki ir vis labiau pritaikoma vaikams bei gerinamas estetinis vaizdas. 

Studentės prisimena ir vertina mokytojų indėlį, jų kurtą palaikymo atmosferą. 
Gali būti, kad tai turėjo įtakos joms pasirenkant mokytojo kelią. Savo mokyklos 
priešinį studentės pristato taip: Mokyklą prisimenu kaip šviesią įstaigą, kurioje 
dirbo malonios specialistės. Malonia šypsena pasitikdamos mokinius ryte; Mokykla, 
kurioje vaikas jautėsi laukiamas, turėjo daug erdvės pasibuvimui su kitais klasės 
draugais, kur kiekvienas galėjo būti savimi (žr. 1 b pav.); Didžioji dalis mokytojų buvo 
malonūs, mėgstantys bendrauti su mokiniais. Pavaizdavau moterį, nes jų mokykloje 
daugiau sutikau; Tiek klasėje, tiek koridoriuose, tiek lauke visada jaučiausi saugi, 
pasitikinti savimi, vertinama bei laiminga. 

1 paveikslas 
Teigiamų prisiminimų, gerų emocijų mokykla 


Studentės vertina, kad mokykloje dirbantys žmonės „augino sparnus“, o erdvės 
leido augti ir tobulėti: „Lyderiai auga čia“ (įrašas prie nupieštos mergaitės); Patogiai 
apsirengusi mergaitė, nes patogi buvo erdvė visiems pasireikšti. Besišypsanti, nes 
teikusi daug džiaugsmo, šviesi prisiminimuose. Jaunatviška, bet turinti patirties. Su 
mokyklos džemperiu, ant kurio nugaros parašyta „Mokykla, kurią kuriame patys“ 
(žr. 1 c pav.); Piešiu berniuką, kuris visada tave išklausys, yra kūrybiškas, bet ir labai 
keistas, nors leidžiantis tobulėti. 

Kelioms studentėms mokykla asocijavosi su konkrečiu mokyklos žmogumi 
ar su mokyklos išskirtinumu, profiliu. Pavyzdžiui: Mano mokykla — vidutinio 
amžiaus moteris, kuri asocijuojasi su mūsų ilgamete gimnazijos direktore. Jos 
suknelė geometrinių figūrų, nes mokykla inžinerinio profilio. Knyga, nes mokykla 
buvo orientuota į inžinerinį ugdymą; Puantai, nes mokyklai buvo svarbus meninis 
ugdymas. Mano nupiešta mergaitė šoka, nes jai mokykloje labai patiko; Vaizduoju 
moterį, nes mokykloje daugiau moterų. Truput griežta. Vidutinio amžiaus. (žr. 2 
a pav.); Mano mokykla yra suaugusi, subrendusi moteris, turinti daug patirties ir 
išgyvenimų. Mano mokykla buvo katalikiška, tai eidavome su klase į bažnyčią, kai 
vykdavo bažnytinės šventės (žr. 2 b pav.); Mano mokykla buvo sena, ne amžiumi, o 
požiūriu. Buvo labai piktas direktorius, todėl vaizdavau močiutę, laikančia dūdelę. 
Tai viltis, nes grojo muzika. (Be to, ir mokyklos pavadinimas susijęs su muzika). Dabar 
aplankiau mokyklą ir matau, kad pasikeitė administracija, vaikai joje laimingesni (žr. 
2 Cc pav.). 


44 https://doi.org/10.48127/gu/24.30.41 


GAMTAMOKSLINIS UGDYMAS BENDROJO UGDYMO MOKYKLOJE — 2024 / 
NATURAL SCIENCE EDUCATION IN A COMPREHENSIVE SCHOOL - 2024 
ISSN 2335-8408 


2 paveikslas 
Mokykla kaip mokytojo tipažas 


k B | 


Kelios studentės pažymi, kad mokykla skatino fizinį aktyvumą, puoselėjo 
sveiką gyvenseną: Visiškai paprasta, niekuo neišsiskirianti. Tik nupiešiau žmogų su 
sportiniu kostiumu. Nes mokykla propaguoja sveiką gyvenseną; Kadangi mokyklos 
teritorijoje yra daug gėlių, augalų, ant mergaitės galvos pavaizdavau gėlytes, o 
stipri todėl, kad mokykloje daug vietų skirtų sportui. (žr. 3 a pav.); Mano mokykloje 
buvo daug tinklinio, daug vaikiškumo (žr. 3 b pav.); Mokykloje nors ir neturėjome 
tiktų gamtamokslinių pamokų, vis tiek daug laiko praleisdavome šalia esančiame 
parke ir užsiimdavome sportinėmis veiklomis (piešia merginą su kamuoliu ir gėle). 


3 paveikslas 
Mokykla - fizinio aktyvumo, sveikos gyvensenos šalininkė 

Penkios studentės savo piešiniuose įvardijo po kelis raktinius žodžius 
(daiktavardžius ar būdvardžius), nusakančius kokia jų mokykla buvo. Iš tiesų, piešinį 
lydinčio kelių sakinių teksto nė nereikėjo, nes studenčių patyrimus ir išgyvenimus 
pakankamai atskleidžia ir tie keli žodžiai: /ntelektualumas, meilė, draugystė, laimė; 
Žaisminga, auganti, spalvinga, santūri; Jauna, graži, miela širdžiai. Dar du atvejai 
pateikiami 4 paveiksle. 


4 paveikslas 
Mokyklą atliepiantys raktiniai žodžiai 


Daliai studenčių mokykla atrodo sena, tradicinė, stipriai orientuota į mokymąsi 
ir rezultatus. Tai byloja busimųjų mokytojų parašyti tekstai: Senjorė su skarele. 
Mokykla buvo tradicinė; Mokykla buvo tvarkinga, labai svarbus taisyklių laikymasis, 
atsakingumas, pagarba, disciplina, mokymasis buvo prioritetai; Senas žmogus, nes 
mano mokykloje mokėsi ir mano tėtis, ir močiutė. Ir aš joje mokiausi 12 klasių; Mano 
pabaigtai mokyklai jau daugiau nei 100 metų, todėl ji man primena seną moterį 
(žr. 5 a pav.). Norėtųsi, kad mokyklos amžius nebūtų suprantamas kaip blogis. Visgi, 
net ir labai sename pastate veikianti mokykla gali rasti tradicijų ir moderniškumo 
sinergiją, gal tik reikia paieškoti formų ir būdų, kaip tai perteikti šiandieniniam 
mokiniui patraukliomis formomis ir pasiekti, kad mokyklos bendruomenę vienytų tos 
pačios vertybės: tradicijos, pagarba, atsakomybė, tikėjimas mokiniu ir pasitikėjimas 
mokytoju, ateities perspektyva. Buvo darbų, kuriuose priešingai nei ankščiau 
minėtais atvejais, mokykla studentėms asocijuojasi su jaunyste: Jauna mergina, 
nes mano mieste tai vėliausiai pastatyta mokykla. Mergina, nes čia mokėsi ir mano 
mama. Visgi, kelioms merginoms mokykla neasocijuojasi su pagarba, pasitikėjimu, 

gerais santykiais, šilta atmosfera. Po piešiniu jos rašo: Senas vyras, kurio galvoje 
daug jaunatviškų idėjų, bet jis jau per senas ir tingi jas įgyvendinti (žr. 5 b pav.); 
Nori atrodyti naujoviški, bet vis tiek yra senamadiški. Mokykla yra be dantų (piešia 
vidutinio amžiaus moterį), nuvargusi ir mažai ką galinti padaryti dėl kitų; Mokytojai 
dažnai gąsdindavo, tačiau visi žinojo, kad jie grėsmės nekelia, tik atrodo juokingi; 
1-8 klasėse visos pamokos man patiko. Sukėlė motyvaciją, skatino tobulėti. O 
gimnazija (9-12 kl.) buvo absoliuti priešingybė. Mokinių savijauta niekam nerūpėjo. 

Žinoma, buvo ir šią poziciją atremiantis komentaras: Nupiešiau žmogaus 
galvą su idėjomis, nes manau, kad nesvarbu, kokio amžiaus žmogus, svarbiausia 
idėjos. 


5 paveikslas 
Mokyklos amžiaus ar pažiūrų akcentavimas 


Viena studentė pasisako pikčiau. Ji savo mokyklą vaizduoja ne Žmogaus 
pavidalu, o kaip kaukes, nes mokytojai veidmainiai, pataikaujantys valdžiai. Daugelis 
įvykių nuslepiami. (žr. 6 a pav.). 

6 paveikslas 
Kitoks mokyklos vaizdavimas 

Kitu atveju mokyklos aplinka ir vardas lėmė kaip ji bus pavaizduota: Ąžuolas, 
nes mokykla vadinosi Ąžuolo gimnaziją. Ir taip pat mokyklos teritorijoje augo daug 
ąžuolų (žr. 6 b pav.). 

Viena studentė atviravo: Nemokė piešti žmonių. Jos mokykliniuose 
prisiminimuose dvi stovyklos: maištaujantys paaugliai ir laukiantys, nieko nederantys 
mokytojai. Gimnazijoje visiems buvo maišto laikotarpis. Mano mokykloje buvo daug 
maištaujančių, bandančių atsiskleisti paauglių. Aplinka tam neprieštaravo. Kita 
būsimoji mokytoja rašė: Nors įsivaizduoju mokyklą žmogaus pavidalu, bet be lyties. 
Bet koks žmogus, atėjęs į mokyklą, laikui bėgant, atranda save ar bent eina savęs 
pažinimo kryptimi. Trečiai merginai buvo iššūkis sutapatinti mokyklą su žmogumi: 
Negaliu įsivaizduoti mokyklos kaip žmogaus. Tai namelis spalvotas, šviesus, įvairus. 
Galvoje kyla ne tik žalias vaizdas, augalai, slepiantys rudus suoliukus, bet ir įvairūs 
garsai, čiurlenantis fontanėlis... 

Atlikdamos antrąją užduoties dalį studentės pasidalino mokyklinių metų 
prisiminimais apie pamokas lauke, gamtoje, mokyklos kieme. 

Šešios studentės iš 39 atviravo, kad pamokų lauke niekada neturėjo: Visos 
pamokos vykdavo įprastai; Mokykla miesto centre, todėl aplinkui daug gamtos 
nebuvo. Kiemas labai mažas, jo didžiąją dalį užimdavo mokytojų automobiliai. Dvi 
studentės užsimena apie išėjimą iš klasės aplinkos į kokią nors kitą mokyklos vidaus 
erdvę. Net ir ši galimybė buvusioms mokinėms davė naujų įspūdžių ir patirties, jeigu 
jos prisimenamos iki šiol: Pamokos dažniausiai vykdavo klasėse, tačiau labiausiai 
prisimenu tas, kurios buvo neįprastos: laboratorijoje vykusios gamtos mokslų 
pamokos. Dar viena studentė užsimena apie vis mažėjančias mokyklos bendrąsias 
erdves: Pamokos būdavo gana tradicinėje aplinkoje — klasėje. Ir mokinių buvo 
daug, tai dalį koridorių pavertė klasėmis. Taigi, mokėmės klasėse ir „pereinamose“ 
klasėse. Kita studentė prisiminė netradicines pamokas: Vienas iš prisiminimų — 
mokytojų diena, kai ateidavo dvyliktokai ir vesdavo mums pamokas. Kieme pamokos 
nevykdavo. 

Nedažnai vykdavo pamokos netradicinėje erdvėje, man tokiose pamokose 
neteko dalyvautiG, nors matydavau, kad kitoms klasėms vyksta pamokos gamtoje 
ar kitoje aktyvioje aplinkoje. Matyti, kad ne visiems mokytojams buvo priimtinas 
mokymas už „mokyklos sienų“. Ignoruojant netradicines pamokas, dalis mokinių 
liko nepaliesti mokymosi gamtoje žavesio ir neįgijo naujų patirčių. 

Trys merginos pripažino, kad mokykliniais metais nors ir retai, bet kartais 
pamokos lauke pasitaikydavo. Dažniausiai tai būdavę pavasarį (Kai oras būdavo 
šiltesnis, tuo metu vykdavo pamokos lauke. Susėdę ant vejos klausydavome 
mokytojos pasakojimo. Tačiau orui tapus ne tokiam palankiam, pamokos vykdavo 
tik mokyklos patalpose). Studentė pastebi, kad lauko aplinkos nebuvo pritaikytos 
ar išnaudotos ugdomosioms veikloms (Gimnazijoje kelis kartus turėjome lauko 
pamokas. Žinoma, erdvės nebuvo tam puikiai pritaikytos, tad per vieną pamoką 
tiesiog sėdėjome ant žolės (bet bent jau pavėsyje), kitos pamokos metu ėjome į vidinį 
kiemelį, sėdėjome ant suolų ir, besiklausydami fontano čiurlenimo, atlikome pratybų 
užduotis). Dar viena studentė patikina, kad pamokos lauke, gamtoje būdavo labai 
retai. Tačiau jos, mums, mokiniams, labai patikdavo. Kita atvirauja: Pamokų lauke 
turėjome mažai, dažniausiai jų metu atlikdavome užduotis iš pratybų sąsiuvinio ar 
vadovėlio. 

Daugiau nei 34 tyrime dalyvavusių studenčių mokykliniais metais pasisekė 
labiau. Jos mokėsi ir lauko edukacinėse aplinkose. 1 lentelėje pateikiami trys 
mokomieji dalykai, kuriuos mokantis lauko edukacinėse erdvėse studentės turėjo 
daugiausiai prisiminimų. 


1lentelė 
Mokomieji dalykai, kurių pamokos dažnai vykdavo lauke 


Dalykas Teiginiai 

Pasaulio Pradinėse klasėse mokėmės geografiją [...] darbas su kompasu; Pradinėje mokykloje 
pažinimas matavome medžio kamieno apimtį. Tai buvo integruota matematikos ir pasaulio 
(N-10) pažinimo pamoka, nes skaičiavome kieme augančių medžių kamieno apimtis 


[...]. Prisiminimai labai šilti, nes darbą atlikome nedidelėse grupėse; Auginome 
sliekus, kas savaitę atnešdavome jiems maisto, pvz., graužtukų; Auginome pupas, 
tvarkydavome mokyklos aplinką, sodindavome gėles; Buvo pamokų lauke. Mokyklos 
darže sodinome ąžuoliukus. Mokėmės, ko reikia, kad medelis prigytų, kaip jį prižiūrėti; 
Esame ėję į lauką, kur mokytoja mus paskirstė į komandas, davė medžius ir reikėjo 
surinkti kuo daugiau dalykų, kurie nusakytų, kad tai priklauso mums skirtam medžiui; 
Turėjome daug pasaulio pažinimo pamokų lauke ankstyvą rudenį ir pavasarį. Šių 
pamokų metu turėjome daug laboratorinių darbų lauke; Tyrinėjome medžių lapus 
ir dirvožemį. Pamenu, kad klasėje auginome augalus, paskui juos pasodinome 
mokyklos kiemelyje; Miškelyje lietėme, tyrinėjome medžių žievę, aiškinomės medžių 
svarbą; Pradinėse klasėse, pamokų metu keliaudavome į lauką ir stebėdavome 
gamtą, mokėmės medžių pavadinimus ir stengėmės juos atskirti pagal lapų formą. 


https://doi.org/10.48127/gu/24.30.41 49 


GAMTAMOKSLINIS UGDYMAS BENDROJO UGDYMO MOKYKLOJE — 2024 / 
NATURAL SCIENCE EDUCATION IN A COMPREHENSIVE SCHOOL - 2024 
ISSN 2335-8408 


Fizinis Kūno kultūros pamokos. Eidavome „pas mišką“, kadangi mūsų mokykla apsupta 
ugdymas miškais; Kūno kultūros pamokos vyko lauke, kur buvo treniruokliai; Kieme vyko 
(N-10) daug fizinio ugdymo pamokų. Jų metu lauke žaisdavome futbolą, krepšinį, vykdavo 


estafetės; Lauke būdavome per kūno kultūros pamokas. Sportavome aikštelėje, 
kurioje yra tinklinio, teniso, futbolo ir krepšinio erdvės; Turėjome didžiulį stadioną į 
kurį užeidavome ir laisvomis dienomis pasportuoti; Kūno kultūrą atlikdavome lauke, 
stadione, kuris apsuptas mokinių sodintų medelių. Būdavo smagu ir jauku čia būti; 
Kūno kultūros pamokas geru oru dažniausiai vesdavo lauke; Vykdavo tik fizinio 
ugdymo pamokos: žaidimai, estafetės, akcijos (pvz., bėgimas Afrikos vaikams); Kieme 
kartais sportuodavome (tik pradinėse klasėse); Žiemą per kūno kultūros pamokas 
eidavome slidinėti slidėmis mokyklos teritorijoje ir už jos. 


Biologija Šalia mokyklos esančiame miške vykdavo gamtos pamokos, taip pat eidavome prie 

(N-8) kalnelio arba tirti upę; Biologijos pamokų metu tyrinėjome medžius bei dirvožemį; 
Per biologijos pamokas išeidavome į lauką (ten, kur daug medžių) ir susėdę 
kalbėdavomės tam tikra tema ir taip pat daug judėdavome; Biologijos pamokos 
šiltuoju sezonu vesdavo parke, kuris šalia mokyklos. Vaikščiodavome, aiškindavomės, 
kabinome savo padarytus inkilėlius, Iesyklėles paukščiams; Prisimenu biologijos 
pamokos metu stebėjome paukščius, kabinome berniukų pagamintą inkilą; Labiausiai 
įsiminė biologijos pamokos, per kurias atlikdavome įvairius tyrimus. Pavyzdžiui, 
tyrėme maisto produktus su jodu, taip nustatydami, kuriuose produktuose daugiausia 
krakmolo. Taip pat tyrėme Šešupės vandenį naudodami mikroskopus, žiūrėjome, kas 
jame juda, kaip atrodo dumbliai, kokia jų sandara. Šios tyrinėjimu grįstos veiklos 
buvo pačios įdomiausios ir įsimintiniausios; Dar per gamtos pamokas važiavome į 
įvairius karjerus; Keletą biologijos pamokų ėjome į lauką, tyrinėjome, kokie medžiai 
ir kiti augalai aplink mokyklą auga. 


Kaip matyti 1-oje lentelėje, ketvirtadalis studenčių mena pasaulio pažinimo 
pamokas lauke. Žinant tuometinių pasaulio pažinimo vadovėlių turinį, atpažįstama 
ne viena autorių idėja, skatinusi mokinius tyrinėti ir užduotį atlikti lauke (tai ir 
ąžuoliuko auginimas iš gilės, ir sliekų, medžio žievės tyrinėjimai, išvykos į gamtą 
skirtingais metų laikais, atliekant stebėjimų lapo užduotis ir pan.). Taigi, ugdymo 
priemonės skatino vesti pamokas lauke, tyrinėti. Kitas svarbus veiksnys - mokytojas, 
kiek įtraukus yra jo sugalvotas pamokos ar kitos ugdomosios veiklos lauke scenarijus. 
Bendradarbiavimo elementai, dalykų integracija mokantis lauke, kaip matome, 
studenčių atmintyje, kaip veiksmingo mokymosi pavyzdžiai, išliko ir praėjus 10-13 
metų. Ir dabar būdamos antro kurso studentės, besimokydamos skirtingų dalykų 
didaktikų, šią patirtį gali atpažinti kaip naudingą mokiniams, reikšmingą jų patirčiai. 

Ketvirtadalis tyrime dalyvavusių studenčių prisiminė lauke vykusias fizinio 
ugdymo pamokas. Analizuojant jų parašytus teiginius, apie lauke vykusias fizinio 
ugdymo pamokas, pastebimi keli dalykai. Visų pirma, mokyklos lokacija: ar ji 
gamtos prieglobstyje, ar netoliese yra parkas, ar yra erdvės atskiriems sportiniams 
žaidimams, estafetėms organizuoti ir pan. Antra, mokyklos turimi specialūs 
statiniai — stadionai ir inventorius (treniruokliais, kamuoliai, slidės ir pan.). Trečia, 
mokytojų entuziazmas vesti pamokas lauke, pratinti vaikus lauke būti bet kokiu oru, 
įtraukimas į įvairias akcijas ir kt. 

Aštuonių merginų prisiminimuose gyvos lauke ar kitose edukacinėse 
aplinkose (laboratorijose, miške, prie upės, karjere) vykusios biologijos pamokos, 

kuriose buvo gausu tiriamosios ir praktinės veiklos. Busimosioms mokytojoms 
imponuoja, kad šios pamokos buvo aktyvios, kupinos atradimų. Lesyklų, inkilų 
gamyba ir jų iškėlimas — tai ir aplinkosauginės veiklos pradžiamokslis. Studenčių 
mintys patvirtina, kad šios pamokos padėjo pažinti artimiausią aplinką. 

Nereikėtų stereotipiškai manyti, kad tik biologijos, fizinio ugdymo ar pradinės 
mokyklos pasaulio pažinimo pamokoms tinka lauko erdvės. Kitų dalykų mokytojai 
vesdami pamokas jose taip pat suteikia savo dėstomiems dalykams žavesio, gerų 
emocijų. Busimosios mokytojos pateikė puikių pavyzdžių (žr. 2 lentelė). 


2 lentelė 
Mokomieji dalykai, kurių pamokoms naudotos lauko aplinkos 


Dalykai Teiginiai 


Matematika Pamenu, kad per kelias matematikos pamokas buvom išėję į lauką ir ieškojom 

N-4) įvairių figūrų aplinkoje ir jas matavom; Matematika vyko lauko klasėje, po 
stogu; Vieną kartą mokyklos kieme rašėme matematikos patikrinamąjį darbą; 
Mokyklos kieme mokytoja pravedė matematikos pamoką, bet buvo nepatogu 
rašyti be stalo. Šiaip lauke nebuvo nei biologijos, nei geografijos pamokų. 


Lietuvių kalba 
(N-3) 


Lietuvių kalbos pamokoje ėjome į kryžių kalnelį ir rinkome informaciją apie 
partizanus; Lauko klasėje ant mokyklos stogo vyko lietuvių kalbos pamoka; 
Lietuvių kalbos pamoka. Sėdėjome ant dekio ir skaitėme vaidmenimis. 


Dailė Dailės pamokose piešdavome lauke gamtą. Lankydavomės įvairiuose parkuose. 

(N-3) Kai juos apeidavome, piešdavome tai, kas įsiminėme; Dailės pamoka, kurios 
metu išėjome pasigrožėti pavasariu ir atlikome dailės testą; [...Jdailė, vykusi 
mokyklos kieme. 

Geografija Labai įsiminė viena geografijos pamoka mokyklos kieme, parkelyje. Ten mes 

(N-1) kalbėjome apie reljefą, mokėmės keliauti naudojantis kompasu ir žemėlapiu bei 
pažymėti objektus: spygliuočius, lapuočius [medžius] krūmus, pievas. 

Istorija Per istorijos pamokas lankėme piliakalnius ar kitas senovines vietas, tyrinėjome 

(N-1) aplinką. 

Inžinerija Inžinerijos pamokų metu bandėme išsiaiškinti kaip pastatyti, esantys mokyklos 

(N-1) kieme, pastatai ir gaminome jų maketus. 

Etika (N-1) Etikos pamoka vyko prie fontano. 

Filosofija Prisimenu labai ryškiai tas pamokas, kurios buvo ne klasės aplinkoje, ypač 

(N-1) filosofijos. Mokytojas ugdė mus neformalioje aplinkoje. 

Anglų kalba Per anglų pamokas pavasarį, orui pagerėjus, veiklą vykdydavome lauke. 

(N-1) 


Kaip matyti 2 lentelėje, keturios studentės turi atsiminimų apie lauke vykusias 
matematikos pamokas. Viena iš jų pabrėžia, kad tik matematikos pamokos, kai kada 
vykdavo lauke, kai tuo tarpu nei biologijos, nei geografijos pamokos čia nevyko. 
Viena aprašyta pamoka apie tyrinėjimą gamtoje, formų paiešką. Lauke vestos 
pamokos nors ir nėra tiriamosios (atliekamas pasitikrinamasis darbas ar įprastinė 
pamoka lauko klasėje), pakeitus vietą gali būti veiksmingesnės nei dirbant klasėje. 
Panašiai aprašytos ir lauke vykusios lietuvių kalbos pamokos. O viena studentė 
dalinosi prisiminimais apie lietuvių kalbos mokymąsi išvykoje, pažįstant gimtąjį 

kraštą. Tikėtina, kad išėjimas į gamtą dailės pamokų metu leido geriau pažinti 
spalvas, atspalvius, pastebėti formų įvairovę. 

Po vieną studenčių prisiminimą atiteko geografijai, istorijai, inžinerijai, 
etikai, filosofijai ir anglų kalbai. Jeigu etikos, filosofijos ir anglų kalboms pamokų 
pokalbiams, diskusijoms lauko aplinka tarnavo kaip fonas, tai geografijos, istorijos, 
inžinerijos lauko aplinka buvo tyrimo objektas. 

Analizuojant studenčių prisiminimus apie pamokas lauke, išryškėja dar vienas 
aspektas - pamokų lauke poreikis išauga pavasarį, smarkiai atšilus orams. Kai imama 
konkuruoti dėl lauko klasių, atsiranda poreikis įrengti suoliukus, pastatyti lauke 
lentą ir pan. (Šiltomis dienomis mokiniai turėjo galimybę mokytis mokyklos kieme, 
kadangi buvo pastatytos pavėsinės, suoliukai arba ant pledų susėsdavome; Birželio 
mėnesį, kai būdavo dideli karščiai, pamokos vykdavo lauke, susėdus pievelėje; Buvo 
lauko klasės, kurioje pavasarį vyko pamokos; Šiuo metu, kiek žinau, tokios pamokos 
vyksta dažniau (lauke, ant išsineštų kėdžių), mokiniams jos taip pat labai patinka; 
Gimnazijoje buvo savaitė, kai kasdien po pamokų turėjome veiklas lauke, kur buvo 
suolai ir lenta. Visa tai tik įprastos klasės atitikmuo lauke ir kūnų ventiliavimas karštą 
dieną vėjo pagalba. Dar prasčiau nuteikia Pamokų lauke turėjome mažai, dažniausiai 
jų metu atlikdavome užduotis iš pratybų sąsiuvinio ar vadovėlio. Kyla klausimai, kodėl 
mokytojai organizuodami pamokas nepasitelkia gamtinės, socialinės, kultūrinės 
aplinkos objektų, čia vykstančių reiškinių, kodėl neišnaudojami kontekstai, kodėl 
neieškoma tarpdalykinės integracijos galimybių, kodėl mokyklos lauko aplinkoje 
mažai edukacinių erdvių, pritaikytų konkrečiam ugdymo turiniui. 

Dalis studenčių turi gražius aktyvaus judėjimo lauke pertraukų metu 
atsiminimus: Prisimenu, kaip pradinėse klasėse mokyklos kieme žaisdavome 
gaudynes arba stuku-stuku; Eidavome į lauką per pertraukas. Lauke buvo suolai, 
laipiojom po medžius, bėgiodavome; Pertraukų metu kieme ankstesnėse klasėse su 
įvairių klasių mokiniais žaidėme „bulvę“. Akivaizdu, kad aktyviai pertraukas leisdavo 
pradinių klasių mokiniai. Vyresni mokiniai užsiimdavo kitokia veikla: Buvo spalvoti, 
keistų formų suoliukai, ant kurių praleisdavome pertraukas, turėjome su draugais 
slaptą mokyklos kampelį, kuriame piešdavome ant senų sukrautų lentų; Pertraukų 
metu ištyrinėtas slaptas kambariukas prancūzų kalbos kabinete. 

Dviem studentėms yra įstrigę mokykliniai renginiai, vykę lauke: /...] kieme 
rengdavomės renginiams; Šiltu laiku vyko mokyklos renginiai - grojom dūdelėmis, 
šokom. Dar daugiau apie kitų edukacinių aplinkų pritaikomumą mokyklos gyvenimui 
kalba ši studentės patirtis: Jeigu reikėdavo gamtos ir erdvės, eidavome į Bernardinų 
parką. Parke dažniausiai žaisdavome komandos ir tarpusavio bendravimą 
skatinančius žaidimus, skaitėme poeziją. 


Apibendrinimas 
Tyrimas parodė, kad studentai dažniau dalijasi teigiama nei neigiama 


mokyklinių metų patirtimi. Būsimieji mokytojai, analizuodami savo ir kurso draugų 
mokyklinių metų patirtis apie santykį su mokykla, apie mokymąsi už mokyklos ribų, 

formuojasi supratimą apie tikslingą ugdymą ir darnos su vaiku bei ugdymo aplinka 
paieškas. Dalinimasis patirtimi duoda ir grąžą — kylančius klausimus kaip?: kaip 
mokyklos aplinką kūrybiškai išnaudoti įvairių dalykų mokymui? kaip ugdomojoje 
veikloje integruoti kelių mokomųjų dalykų turinį? kaip į mokyklos edukacinių erdvių 
kūrimą įtraukti bendruomenę? kaip išsaugoti ir stiprinti mokyklos vietos savitumą? 

Tai padeda būsimiesiems pradinių klasių mokytojams įsisąmoninti, kad 
pasitelkus gamtinę, socialinę, kultūrinę aplinką atsiveria didesnės galimybės 
organizuoti veiksmingesnį ugdymo procesą, sėkmingiau ugdyti mokinių 
kompetencijas, o remiantis natūraliais objektais, realiais pavyzdžiais lengviau 
suteikti žinių, plėtoti gebėjimus, sudaryti sąlygas mokinių aktyviai veiklai, ugdyti jų 
empatiją, vertybines nuostatas, estetinius jausmus ir kt. Tam padeda prisilietimas 
prie autobiografinės atminties klodų, išvykos ir neakivaizdinės kelionės po mokyklų 
edukacines aplinkas, studijų metu organizuotos žaliosios pamokos pradinių klasių 
mokiniams. 

Žvilgsnis į savo mokyklinius metus padeda būsimiems mokytojams galvoti 
apie ugdymo proceso pritaikytą skirtingiems vaikams, apmąstyti mokytojo vaidmenį: 
nebijoti naujovių, imtis pokyčių, norėti tobulėti, būti mokinių mokymosi tyrėju. 

Summary 


SCHOOL AND LESSONS BEYOND ITS BOUNDARIES: SCHOOL YEAR EXPERIENCES OF PRE- 
SERVICE PRIMARY SCHOOL TEACHERS 


Rita Makarskaitė-Petkevičienė 
Vilnius University, Lithuania 


The study examined the school experiences of pre-service primary school teachers (N - 
39) about learning in non-traditional educational environments/settings. Based on the 
autobiographical memory paradigm. This is important in studies, because later, based on 
the experience of students, knowledge and understanding of educational environments and 
their use in teaching natural sciences in primary school is expanded and deepened. 

A two-part task was assigned to the participants: Students were asked to: 1) recall their 
school and draw a picture of it; 2) recall lessons they learned outside of the classroom, such 
as in a yard, park, or other educational setting, and provide a brief description of those 
experiences. 

After analysing their memories, the participants were able to choose which form - child, 
young person or adult, woman or man -they would give to the school in order to best reflect 
the culture of the time and to express the feelings of the former students. The drawing was 
asked to be accompanied by a short comment to ensure that it was correctly understood 
by the group mates. The survey shows that students are more likely to share positive than 
negative experiences of their school years. 

Pre-service teachers benefit from looking back on their school years as they consider how 
to modify the educational process to fit the needs of diverse students and consider the 
role of a teacher, which includes being an investigator of students' learning and not being 
frightened of innovation or change. 

Keywords: autobiographical memory, educational environments, pre-service teachers, 
outdoor learning 

